Sjötíu og sex prósent bíla, sem hafa verið nýskráðir á árinu, ganga fyrir vistvænni orku. Formaður Rafbílasambandsins kallar eftir að stjórnvöld marki stefnu svo uppbygging hleðslustöðva haldist í hendur við fjölgun þessara bíla.
Tæplega sjö þúsund og sex hundruð fólksbílar hafa verið nýskráðar það sem af er ári, samkvæmt Félagi íslenskra bifreiðaeigenda. Á sama tíma í fyrra voru nýskráningar tæplega fimm þúsund. Nýskráðum bílum fjölgar því um fimmtíu og þrjú prósent. Nýskráningar ársins skiptast nánast hnífjafnt milli bílaleiga og almennings.
Af vistvænu bílunum tróna rafbílar á toppnum með rúmlega tuttugu og átta prósenta hlutdeild. Síðan koma tengiltvinnbílar, eru tuttugu og sjö prósent og tvinnbílar rúmlega tuttugu prósent. Bensínbílar eru svo með tæplega þrettán prósenta hlutdeild og dísilbílar eru tæplega tólf prósent.
Tómas Kristjánsson, formaður Rafbílasambandsins, segir að sala rafbíla hafi aukist verulega undanfarin þrjú ár.
Fyrir tíu árum síðan voru seldir 32 rafbílar á öllu árinu. Á síðasta ári voru þeir orðnir 4.500.
Borið hefur á kvörtunum frá rafbílaeigendum yfir því að of fáar hraðhleðslustöðvar séu aðgengilegar á landsbyggðinni. Tómas segir að uppbygging hraðhleðslustöðvanets um landið hafi ekki haldist í hendur við fjölgun rafbíla. Hleðslustöðvaskortur sé þó ekki áberandi flesta daga ársins. Það gerist hins vegar um helgar þegar margir eru á faraldsfæti. Þá myndist langar biðraðir við hraðhleðslustöðvarnar.
Það sem Rafbílasambandið hefur alltaf kallað eftir er langtímastefna til 2030, til þess að þessir aðilar sem að eru bæði að flytja inn rafbíla og þjónusta rafbíla, sjá um hleðslustöðvarnar og allt svoleiðis, hafi eitthvað í höndunum til þess að vinna eftir.
Slík stefna stuðli að því að innviðauppbygging haldist í hendur við fjölgun nýorkubíla.
Fjórir af hverjum fimm bílum sem hafa verið nýskráðir á árinu eru vistvænir. Formaður Rafbílasambandsins vill að stjórnvöld marki stefnu um að uppbygging hleðslustöðva fylgi fjölgun vistvænna bíla.